b'\n_START_ARTICLE_\nCoppa Acerbo 1938\n_START_SECTION_\nPred dirko\n_START_PARAGRAPH_\nOrganizatorji dirke so postavili sredi ravnine \xc5\xa1ikano iz bal sena, da bi zmanj\xc5\xa1ali hitrost. Mercedes-Benz je nastopal v enaki dirka\xc5\xa1ki zasedbi kot na dirki Coppa Ciano, v mo\xc5\xa1tvu Alfa Corse je Clemente Biondetti nadomestil obolelega Jean-Pierra Wimilla, Maserati pa je pripeljal le en dirkalnik Maserati 8CTF za Carla Feliceja Trossija. Na dirko je pri\xc5\xa1lo tudi mo\xc5\xa1tvo Auto Union z dvema novima dirkalnikoma Auto Union Typ D in enim izbolj\xc5\xa1anim lanskim Typ C/D. Na veselje italijanskih gledalcev je najbolj\xc5\xa1i \xc5\xa1tartni polo\xc5\xbeaj osvojil Tazio Nuvolari, v prvo vrsto pa sta se uvrstila \xc5\xa1e Manfred von Brauchitsch in Hermann Lang.\n_START_SECTION_\nDirka\n_START_PARAGRAPH_\nNa \xc5\xa1tartu je povedel von Brauchitsch, sledila sta mu mo\xc5\xa1tvena kolega, Rudolf Caracciola in Lang. Von Brauchitsch je dirko za\xc4\x8del na polno, sledili so mu lahko Lang, Caracciola in Nuvolari. V drugem krogu sta morala odstopiti tako von Brauchitsch zaradi okvare motorja, kot tudi Nuvolari zaradi okvare diferenciala, v ozadju pa je odstopil tudi Clemente Biondetti. Tako je povedel Caracciola, sledil mu je Lang. V petem krogu je zaradi okvare motorja na Langovem dirkalnika na ravnini pri 300 km/h sprednji del njegovega dirkalnika nenadoma zagorel. Lang je \xc5\xa1e uspel ustaviti in izstopiti, nato pa je dirkalnik skupaj z dvesto litri goriva popolnoma pogorel. Ren\xc3\xa9 Dreyfus, ki je krog kasneje zaradi okvare motorja \xc5\xbeelel odstopiti, je naredil \xc5\xa1e en krog, v katerem je pobral Langa in ga odpeljal do boksov. Carlo Felice Trossi se je slabo po\xc4\x8dutil, zato je njegov dirkalnik prevzel Luigi Villoresi, ki je s tem debitiral na Grand Prix dirki. Za\xc4\x8del je na polno in postavil tudi najhitrej\xc5\xa1i krog dirke, \xc5\xbee kmalu pa odstopil zaradi okvare motorja. Tako Rudolf Hasse, kot tudi Hermann Paul M\xc3\xbcller sta odstopila zaradi okvare \xc4\x8drpalke za gorivo. S tem je bil v dirki le \xc5\xa1e en nem\xc5\xa1ki dirkalnik, s katerim je Caracciola zmagal, drugi je bil Giuseppe Farina, tretji Vittorio Belmondo, \xc4\x8detrti in zadnji uvr\xc5\xa1\xc4\x8deni pa Gianfranco Comotti.'